Diari Oficial de la Generalitat Valenciana


Sumari del DOGV 8942, del 31-10-2020 (2020/9148)

RESOLUCIÓ de 31 d'octubre de 2020, de la Consellera de Sanitat Universal i Salut Pública, per la qual s'adopta la mesura especial en matèria de salut pública consistent en l'aïllament preventiu de les persones residents en el Col·legi Major Auxias March, de la ciutat de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8942

Data del DOGV
:   31-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9148


Data del document
:   31-10-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * salut pública
    * malaltia infecciosa
    * política sanitària
    * legislació

RESOLUCIÓ de 31 d'octubre de 2020, de la Consellera de Sanitat Universal i Salut Pública, per la qual s'adopta la mesura especial en matèria de salut pública consistent en l'aïllament preventiu de les persones residents en el Col·legi Major Auxias March, de la ciutat de València. [2020/9148]  
Antecedents de fet  
  
La situació detectada en el Col·legi Major Auxias March, de la ciutat de València, on es constatat l'existència d'un nombre important de persones residents amb positiu en coronavirus fa necessari l'adopció de mesures especials de control i aïllament per a previndre una major transmissió.  
L'informe de la Direcció del Centre de Salut Pública de València, de la Subdirecció General d'Epidemiologia i la proposta de la Direcció General de Salut Pública i Addiccions, de data 31 d'octubre de 2020, expressen que havent-se detectat 18 casos positius, es van realitzar proves massives el 29 d'octubre sobre un total de 327 residents, obtenint un resultat total de 78 positius.  
Que això es considera un brot epidèmic amb una taxa d'atac del 23.8 %, la qual cosa podria significar l'existència de transmissió comunitària. I que donades aquestes xifres es recomana procedir a un aïllament estricte dels casos confirmats i els seus contactes estrets, i per tant el confinament en el propi col·legi universitari dels seus residents fins al 8 de novembre inclusivament i, conseqüentment suspendre totes les eixides del col·legi, excepte les estrictament necessàries per raons sanitàries, així com les visites externes, amb la finalitat d'evitar la propagació de la Covid-19.  
  
Fonaments de dret  
  
La Generalitat, a través de la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
  
El Reial decret 926/2020, de 25 d'octubre, pel qual es declara l'estat d'alarma per a contindre la propagació d'infeccions causades pel SARS-CoV-2 (BOE 05.10.2020), assenyala en la seua exposició que durant la vigència de l'estat d'alarma, les administracions sanitàries competents en salut pública, en el no previst en aquesta norma, hauran de continuar adoptant les mesures necessàries per a afrontar la situació d'emergència de salut pública ocasionada per la Covid-19, conformement a la legislació sanitària, en particular, la Llei orgànica 3/1986, de 14 d'abril, de Mesures Especials en Matèria de Salut Pública, la Llei 14/1986, de 25 d'abril, General de Sanitat i la Llei 33/2011, de 4 d'octubre, General de Salut Pública, així com en la normativa autonòmica corresponent.  
  
La Llei orgànica 3/1986, de 14 d'abril, de mesures Especials en Matèria de Salut Pública, estableix en el seu article primer que a fi de protegir la salut pública i previndre la seua pèrdua o deterioració, les autoritats sanitàries de les diferents Administracions Públiques podran, dins de l'àmbit de les seues competències, adoptar les mesures previstes en aquesta Llei quan així ho exigisquen raons sanitàries d'urgència o necessitat. I en el seu article tercer que amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb els mateixos i del medi ambient immediat, així com les que es consideren necessàries en cas de risc de caràcter transmissible.  
Així mateix, l'article 26 de la Llei 14/1986, de 25 d'abril, General de Sanitat disposa la possibilitat d'adoptar les mesures preventives que s'estimen pertinents en cas que existisca un risc imminent i extraordinari per a la salut, entre les quals es compten la intervenció de mitjans materials i personals i quantes unes altres es consideren justificades, sense distingir la ubicació o titularitat d'aqueixos mitjans personals i materials.  
La Llei 33/2011, de 4 d'octubre, General de Salut Pública, estableix en els seus articles 27.2 i 54, la possible adopció de mesures per part de les autoritats sanitàries en situacions de risc per a la salut de les persones.  
Sobre la base de l'exposat, de conformitat amb l'article 81.1 b) de la Llei 10/2014, de 29 de desembre, de la Generalitat, de Salut de la Comunitat Valenciana, resolc:  
  
Primer  
Adoptar la mesura especial en matèria de salut pública consistent en l'aïllament preventiu de les persones residents en el Col·legi Major Auxias March, situat en Avd. de Catalunya, 30, 46444 València, en el propi col·legi universitari, a partir de la data de la present resolució i fins al 8 de novembre de 2020 inclusivament.  
Conseqüentment se suspenen totes les eixides del Col·legi excepte les estrictament necessàries per raons sanitàries, així com les visites externes amb la finalitat d'evitar la propagació de la Covid-19.  
  
Segon  
Donar trasllat d'aquesta resolució a l'entitat titular del Col·legi perquè informe a les persones residents i s'observe el seu compliment.  
  
Tercer  
Notifique's a l'Advocacia de la Generalitat en ordre, en el seu cas, a sol·licitar la ratificació judicial prevista en article 10.8 de la Llei 29/1998, de 13 de juliol, reguladora de la jurisdicció contenciosa administrativa.  
  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 31 d'octubre de 2020.- La consellera de Sanitat Universal i Salut Pública, Ana Barceló Chico.